次韵答陳之方秘丞
作者：蘇轍
朝代：宋

paragraphs: 南山李將軍，疋馬獨行獵。
田中射虎豹，後騎不容躡。
丈夫貴自遂，老大饒驚懾。
飄摇天地間，自視如一葉。
故人多東南，願作扁舟涉。
忽蒙長篇贈，幸此傾蓋接。
時世尚新奇，詩書存舊業。
南風吹清汴，西去無停楫。
恨不留君談，一使衆坐厭。
新詩苦清壯，欲和再三怯。
東都多名卿，投刺日盈笈。
一言苟合意，富貴出旬浹。
行看文石階，高談曳長衱。
辱贈但茫然，知君念疲薾。